บาฟส์จุกวิกฤตยุโรป เติมน้ำมันบินไกลวูบ
BAFS ยอมรับรายได้ปีนี้แผ่วหลังวิกฤตยุโรป ลดบินเส้นทางไกล กำไรสุทธิดี
22 ส.ค. 2555

BAFS ยอมรับรายได้ปีนี้แผ่วหลังวิกฤตยุโรป ลดบินเส้นทางไกล กำไรสุทธิดี 
นายฉัตรธัย พันธัย ผู้จัดการอาวุโส ฝ่ายการเงินและบัญชี บริษัท บริการเชื้อเพลิงการบินกรุงเทพ (BAFS) เปิดเผยว่า บริษัทได้ปรับลดการเติบโตของรายได้ปีนี้ลงเหลือ 1-2% จากเดิมประเมินไว้ว่าจะโต 3-4% และปริมาณน้ำมันลดลงเหลือ 1.2% จากที่เคยประเมินไว้ 3% เพราะเส้นทางระยะไกลมีการลดจำนวนเที่ยวบินลงจากผลพวงจากยุโรป
อย่างไรก็ตาม กำไรสุทธิเติบโตโดดเด่นมาก เพราะได้รับเงินชดเชยจากบริษัทประกันจากน้ำท่วมจำนวน 130 ล้านบาท โดยรับรู้ในช่วงครึ่งปีแรกไปแล้ว 60 ล้านบาท ในไตรมาส 3 อีก 40 ล้านบาท และปลายปี 30 ล้านบาท 
นอกจากนี้ ยังมีกำไรจากการปรับโครงสร้างหนี้บริษัทย่อย คือบริษัท ขนส่งน้ำมันทางท่อ จำนวน 85 ล้านบาท ในปีนี้ 
“กำไรจากผลดำเนินงานไม่น่าจะดีกว่าปี 2554 แต่ในช่วงครึ่งหลังจะดีขึ้น เพราะเป็นช่วงของฤดูกาลท่องเที่ยว เดือน ส.ค.นี้ ปริมาณการเติมน้ำมันเฉลี่ยต่อวันขึ้นมาอยู่ที่ 11.8 ล้านลิตร เทียบกับเดือนก่อนหน้าเฉลี่ยต่อวันอยู่ที่ 11.1-11.2 ล้านลิตร” นายฉัตรธัย กล่าว